Ely Culbertson
Store norske leksikon,Sport og spill,Spill,Kortspill,Bridge
Ely Culbertson var en amerikansk bridgeekspert. Han tilbrakte sin barndom i Russland og utdannet seg senere i økonomi og politikk i Sveits og Frankrike. I 1917 deltok han i de russiske revolusjonsbegivenheter og ble fengslet. Han slo seg ned i USA i 1921 og giftet seg med bridgelæreren Josephine Murphy Dillon (1898–1956).
Culbertson utgav fra 1929 magasinet Bridge World, hvor ekteparet publiserte et system for meldinger i kontraktbridge. Meldesystemet ble oppkalt etter Culbertson og gjorde navnet hans verdensberømt. I 1930-årene lanserte han systemet over hele USA og utfordret kritikere til turneringer for å bevise hvor overlegent systemet var.Han dannet bridgesyndikat, utdannet bridgelærere, startet bridgeklubb, skrev avisartikler og opptrådte på film og i radio. Han ga også ut flere bridgebøker, blant annet Contract Bridge Blue Book (1930), Red Book on Play og Contract Bridge Complete.Culbertson engasjerte seg senere i internasjonalt fredsarbeid, blant annet i En Verden-bevegelsen. Han stiftet fredsorganisasjoner og utgav bøker om emnet.Selvbiografien The Strange Lives of One Man kom ut i 1940 (norsk utgave i 1946). Les mer i Store norske leksikon bridge